SA-paaie eis dié feesseisoen meer lewensDipuo Peters, minister van vervoer. Foto: GCIS Die minister van vervoer het Dinsdag aangekondig dat meer mense tydens die afgelope feesseisoen op die land se paaie dood is as in die ooreenstemmende tydperk die vorige jaar. Volgens minister Dipuo Peters is 1 755 mense tussen 1 Desember en 11 Januarie dood op die land se paaie, vergeleke met die 1 253 sterfgevalle tydens die feesseisoen in 2014. Peters het gesê die aantal noodlottige ongelukke het met 11% toegeneem. Die Wes-Kaap het die hoogste padsterftesyfer aangeteken met 162 mense wat op dié provinsie se paaie dood is. In 2014 het dié syfer te staan gekom op 122. “KwaZulu-Natal is die enigste provinsie waar die padsterftesyfer nie gestyg het nie. Daar is ŉ afname van 2% getoon,” het Peters gesê. Volgens Peters is tot 47,9% van voertuie wat in ongelukke betrokke was passasiersvoertuie, gevolg deur ligte afleweringsvoertuie met 22,7%, minibusse met 10,1% en vragmotors met 4,8%. Peters het gesê die “menslike faktor” het tot die meerderheid van ongelukke gelei. “Baie van die ongelukke is veroorsaak deur die oortreding van die spoedgrens, asook deur bestuurders wat onder die invloed van alkohol bestuur het,” het sy gesê.